amanoisuno/poetBack huggingface dataset:
牡丹二首 元稹 
簇蕊風頻壞，裁紅雨更新。眼看吹落地，便別一年春。繁綠陰全合，衰紅展漸難。風光一抬舉，猶得暫時看。
象人 元稹 
被色空成象，觀空色異真。自悲人是假，那複假為人。
與楊十二巨源盧十九經濟同遊大安亭各賦二物各為五韻探得松石 元稹 
片石與孤松，曾經物外逢。月臨棲鶴影，雲抱老人峰。蜀客君當問，秦官我舊封。積膏當琥珀，新劫長芙蓉。待補蒼蒼去，樛柯早變龍。
賦得春雪映早梅 元稹 
飛舞先春雪，因依上番梅。一枝方漸秀，六出已同開。積素光逾密，真花節暗催。摶風飄不散，見晛忽偏摧。郢曲琴空奏，羌音笛自哀。今朝兩成詠，翻挾昔人才。
賦得玉卮無當 元稹 
共惜連城寶，翻成無當卮。詎慚君子貴，深訝巧工隳。泛蟻功全小，如虹色不移。可憐殊礫石，何計辨糟醨。江海誠難滿，盤筵莫忘施。縱乖斟酌意，猶得對光儀。
賦得數蓂 元稹 
將課司天曆，先觀近砌蓂。一旬開應月，五日數從星。桂滿叢初合，蟾虧影漸零。辨時長有素，數閏或餘青。墜葉推前事，新芽察未形。堯年始今歲，方欲瑞千齡。
賦得九月盡 元稹 
霜降三旬後，蓂餘一葉秋。玄陰迎落日，涼魄盡殘鉤。半夜灰移管，明朝帝禦裘。潘安過今夕，休詠賦中愁。
賦得雨後花 元稹 
紅芳憐靜色，深與雨相宜。餘滴下纖蕊，殘珠墮細枝。浣花江上思，啼粉鏡中窺。念此低回久，風光幸一吹。
早歸 元稹 
春靜曉風微，淩晨帶酒歸。遠山籠宿霧，高樹影朝暉。飲馬魚驚水，穿花露滴衣。嬌鶯似相惱，含囀傍人飛。
晚秋 元稹 
竹露滴寒聲，離人曉思驚。酒醒秋簟冷，風急夏衣輕。寢倦解幽夢，慮閑添遠情。誰憐獨欹枕，斜月透窗明。
送林複夢赴韋令辟 元稹 
蜀路危於劍，憐君自坦途。幾回曾啖炙，千里遠銜珠。野性便荒飲，時風忌酒徒。相門多禮讓，前後莫相逾。
憶楊十二 元稹 
楊子愛言詩，春天好詠時。戀花從馬滯，聯句放杯遲。日映含煙竹，風牽臥柳絲。南山更多興，須作白雲期。
夜合 元稹 
綺樹滿朝陽，融融有露光。雨多疑濯錦，風散似分妝。葉密煙蒙火，枝低繡拂牆。更憐當暑見，留詠日偏長。
新竹 元稹 
新篁才解籜，寒色已青蔥。冉冉偏凝粉，蕭蕭漸引風。扶疏多透日，寥落未成叢。惟有團團節，堅貞大小同。
秋相望 元稹 
簷月驚殘夢，浮涼滿夏衾。蠨蛸低戶網，螢火度牆陰。爐暗燈光短，床空帳影深。此時相望久，高樹憶橫岑。
春病 元稹 
病來閑臥久，因見靜時心。殘月曉窗迥，落花幽院深。望山移坐榻，行藥步牆陰。車馬門前度，遙聞哀苦吟。
山竹枝 元稹 
深院虎溪竹，遠公身自栽。多慚折君節，扶我出山來。貴宅安危步，難將混俗材。還投輞川水，從作老龍回。
悟禪三首寄胡果 元稹 
近聞胡隱士，潛認得心王。不恨百年促，翻悲萬劫長。有修終有限，無事亦無殃。慎莫通方便，應機不頓忘。百年都幾日，何事苦囂然。晚歲倦為學，閒心易到禪。病宜多宴坐，貧似少攀緣。自笑無名字，因名自在天。近見新章句，因知見在心。春遊晉祠水，晴上霍山岑。問法僧當偈，還丹客贈金。莫驚頭欲白，禪觀老彌深。
東台去 元稹 
陶君喜不遇，予每為君言。今日東台去，澄心在陸渾。旋抽隨日俸，並買近山園。千萬崔兼白，殷勤承主恩。
戴光弓 元稹 
潞府筋角勁，戴光因合成。因君懷膽氣，贈我定交情。不擬閑穿葉，那能枉始生。唯調一隻箭，飛入破聊城。
劉頗詩 元稹 
一言感激士，三世義忠臣。破甕嫌妨路，燒莊恥屬人。迥分遼海氣，閑踏洛陽塵。儻使權由我，還君白馬津。
夜飲 元稹 
燈火隔簾明，竹梢風雨聲。詩篇隨意贈，杯酒越巡行。漫唱江朝曲，閑征藥草名。莫辭終夜飲，朝起又營營。
褒城驛 元稹 
嚴秦修此驛，兼漲驛前池。已種千竿竹，又栽千樹梨。四年三月半，新筍晚花時。悵望東川去，等閒題作詩。
閑二首 元稹 
晻澹洲煙白，籬篩日腳紅。江喧過雲雨，船泊打頭風。艇子收魚市，鴉兒噪荻叢。不堪堤上立，滿眼是蚊蟲。青衫經夏黕，白髮望鄉稠。雨冷新秋簟，星稀欲曙樓。連鴻盡南去，雙鯉本東流。北信無人寄，蟬聲滿樹頭。
欲曙 元稹 
江堤閱暗流，漏鼓急殘籌。片月低城堞，稀星轉角樓。鶴媒華表上，sV鵊柳枝頭。不為來趨府，何因欲曙遊。
寄胡靈之 元稹 
早歲顛狂伴，城中共幾年。有時潛步出，連夜小亭眠。月影侵床上，花叢在眼前。今宵正風雨，空宅楚江邊。
夜雨 元稹 
水怪潛幽草，江雲擁廢居。雷驚空屋柱，電照滿床書。竹瓦風頻裂，茅簷雨漸疏。平生滄海意，此去怯為魚。
酬李六醉後見寄口號 元稹 
頓愈關風疾，因吟口號詩。文章紛似繡，珠玉布如棋。健羨觥飛酒，蒼黃日映籬。命童寒色倦，撫稚晚啼饑。潦倒慚相識，平生頗自奇。明公將有問，林下是靈龜。
歸田 元稹 
陶君三十七，掛綬出都門。我亦今年去，商山淅岸村。冬修方丈室，春種桔槔園。千萬人間事，從茲不復言。
緣路 元稹 
總是玲瓏竹，兼藏淺漫溪。沙平深見底，石亂不成泥。煙火遙村落，桑麻隔稻畦。此中如有問，甘被到頭迷。
誚盧戡與予數約遊三寺，戡獨沉醉而不行 元稹 
乘興無羈束，閑行信馬蹄。路幽穿竹遠，野迥望雲低。素帚茅花亂，圓珠稻實齊。如何盧進士，空戀醉如泥。
遣春三首 元稹 
楊公三不惑，我惑兩般全。逢酒判身病，拈花盡意憐。水生低岸沒，梅蹙小珠連。千萬紅顏輩，須驚又一年。柳眼開渾盡，梅心動已闌。風光好時少，杯酒病中難。學問慵都廢，聲名老更判。唯餘看花伴，未免憶長安。失卻遊花伴，因風浪引將。柳堤遙認馬，梅徑誤尋香。晚景行看謝，春心漸欲狂。園林都不到，何處枉風光。
歲日 元稹 
一日今年始，一年前事空。淒涼百年事，應與一年同。
湘南登臨湘樓 元稹 
高處望瀟湘，花時萬井香。雨餘憐日嫩，歲閨覺春長。霞刹分危榜，煙波透遠光。情知樓上好，不是仲宣鄉。
晚宴湘亭 元稹 
晚日宴清湘，晴空走豔陽。花低愁露醉，絮起覺春狂。舞旋紅裙急，歌垂碧袖長。甘心出童羖，須一盡時荒。
酒醒 元稹 
飲醉日將盡，醒時夜已闌。暗燈風焰曉，春席水窗寒。未解縈身帶，猶傾墜枕冠。呼兒問狼藉，疑是夢中歡。